ซื้อขายเงียบตลาดขาดปัจจัยกระตุ้น
ภาวะตลาดตราสารหนี้ (29 ส.ค.&#8211;1 ก.ย. 2554) มีมูลค่าการซื้อขายรวม 325,724 ล้านบาท
6 ก.ย. 2554

ภาวะตลาดตราสารหนี้ (29 ส.ค.–1 ก.ย. 2554) มีมูลค่าการซื้อขายรวม 325,724 ล้านบาท
โดย..สมาคมตลาดตราสารหนี้ไทย 
หรือเฉลี่ยอยู่ที่ประมาณวันละ 65,145 ล้านบาท ลดลงจากสัปดาห์ก่อนหน้านี้ประมาณ 6% พบว่ากว่า 89% ของมูลค่าการซื้อขายทั้งหมด หรือประมาณ 290,723 ล้านบาท เป็นการซื้อขายในตราสารหนี้ที่ออกโดยธนาคารแห่งประเทศไทย ซึ่งส่วนใหญ่เป็นตราสารมีอายุคงเหลือค่อนข้างน้อย (ไม่เกิน 6 เดือน) 
เส้นอัตราผลตอบแทนพันธบัตรรัฐบาล (Yield Curve) ขยับตัวขึ้นลงอยู่ในกรอบแคบๆ หรืออยู่ในช่วงประมาณลบ 3 ถึงบวก 3 basis point มีเพียงตราสารที่มีอายุคงเหลือประมาณ 1 เดือน ที่ปรับตัวเพิ่มขึ้นประมาณ 10 basis point ตามความกังวลตัวเลขเงินเฟ้อที่ค่อนข้างสูง และอาจนำไปสู่การปรับขึ้นดอกเบี้ยนโยบายต่อไป 
ภาพรวมของการซื้อขายตราสารหนี้ไทยในสัปดาห์ที่ผ่านมา ยังถือได้ว่าค่อนข้างเงียบเหงา และไม่ได้รับผลกระทบมากนักจากการปรับขึ้นของอัตราดอกเบี้ยนโยบาย (RP 1 วัน) อีก 0.25% ในช่วง 1 สัปดาห์ก่อนหน้านั้น เนื่องจากอัตราผลตอบแทน (โดยเฉพาะของตราสารหนี้ระยะสั้น) ได้เพิ่มสูงขึ้นตามการคาดการณ์ว่าจะมีการปรับอัตราดอกเบี้ยนโยบายไปล่วงหน้าแล้ว ขณะที่ตัวเลขเงินเฟ้อเดือน ส.ค. ยังคงขยายตัวอย่างร้อนแรง โดยปรับตัวเพิ่มสูงขึ้นกว่า 4.29% เมื่อเทียบกับเดือน ส.ค. ในปีที่ผ่านมา จึงส่งผลทำให้อัตราผลตอบแทนของตราสารหนี้ระยะสั้น โดยเฉพาะตราสารหนี้ที่มีอายุคงเหลือประมาณ 1 เดือน ปรับตัวเพิ่มสูงขึ้นกว่า 10 basis point เนื่องจากนักลงทุนคาดว่า กนง. จะตัดสินใจปรับขึ้นดอกเบี้ยนโยบายอีกครั้งในเดือน ต.ค.นี้ 
ทางด้านนักลงทุนต่างชาติ กลับมามียอดซื้อสุทธิอีกครั้งกว่า 23,633 ล้านบาท หลังจากที่ขายสุทธิไปในสัปดาห์ที่ผ่านมา